b'\n_START_ARTICLE_\nMohamedas bin Salmanas Al Saudas\n_START_SECTION_\nBiografija\n_START_PARAGRAPH_\nPrincas Mohamedas gim\xc4\x97 1985\xc2\xa0metais. Jo t\xc4\x97vas \xe2\x80\x93 princas Salmanas ibn Abdulazizas Al Saudas (2015 m. tap\xc4\x99s Saudo Arabijos karaliumi), motina \xe2\x80\x93 princes\xc4\x97 Fahda bint Falah, kilusi i\xc5\xa1 Al-Ajmi genties, kurios vadas buvo jos senelis. _NEWLINE_Mohamedas mok\xc4\x97si Rijade, baig\xc4\x97 teis\xc4\x97s studijas Karaliaus Saudo universitete. 2008 m. jis ved\xc4\x97 princes\xc4\x99 Sar\xc4\x85 bint Ma\xc5\xa1hur bin Abdulaziz Al Saud. Po moksl\xc5\xb3 Mohamedas buvo \xc4\xafsteig\xc4\x99s kelias \xc4\xafmones, u\xc5\xbe\xc4\x97m\xc4\x97 generalinio sekretoriaus post\xc4\x85 Rijado konkurencijos taryboje, buvo Karaliaus Abdulazizo fondo pirmininko patar\xc4\x97ju, Albiro vystymo draugijos patik\xc4\x97tini\xc5\xb3 valdybos nariu. Filantropini\xc5\xb3 paskat\xc5\xb3 vedamas jis \xc4\xafsteig\xc4\x97 MiSK fond\xc4\x85, kurio tikslas buvo lavinimosi ir lyderyst\xc4\x97s skatinimas tarp jaunimo, verslo startuoli\xc5\xb3 r\xc4\x97mimas. U\xc5\xbe \xc5\xa1i\xc4\x85 veikl\xc4\x85 2013 m. jis \xe2\x80\x9eForbes\xe2\x80\x9c Artim\xc5\xb3j\xc5\xb3 Ryt\xc5\xb3 padalinio paskelbtas \xe2\x80\x9eMet\xc5\xb3 \xc5\xbemogumi\xe2\x80\x9c._NEWLINE_Politin\xc4\x97 Mohamedo bin Salmano karjera prasid\xc4\x97jo 2007 m., kai jis 2 metus buvo Ministr\xc5\xb3 tarybos patar\xc4\x97jas. 2009 m. jis tapo t\xc4\x97vo, kuris tuo metu buvo Rijado valdytoju, patar\xc4\x97ju. Iki 2013 m. kovo dalyvavo vyriausyb\xc4\x97s ekspert\xc5\xb3 komisij\xc5\xb3 darbe kaip nenuolatinis patar\xc4\x97jas. T\xc4\x97vui Salmanui tapus karaliumi, 2015 m. sausio 23 d. Mohamedas paskirtas gynybos ministru. Po dviej\xc5\xb3 m\xc4\x97nesi\xc5\xb3 jis vadovavo Saudo Arabijos karinei invazijai \xc4\xaf Jemen\xc4\x85 prie\xc5\xa1 hu\xc4\x8di\xc5\xb3 sukil\xc4\x97lius. Tais pa\xc4\x8diais metais patvirtintas pavaduojan\xc4\x8diu kronprincu (sosto \xc4\xafp\xc4\x97diniu). Jis taip pat tapo \xc5\xa1alies Ekonomini\xc5\xb3 reikal\xc5\xb3 ir vystymo tarybos prezidentu._NEWLINE_2016 m. baland\xc4\xaf Mohamedas bin Salmanas pristat\xc4\x97 Saudo Arabijos vystymosi program\xc4\x85 \xe2\x80\x9eVision 2030\xe2\x80\x9c, kurioje \xc5\xbead\xc4\x97ta labiau diversifikuoti ir privatizuoti \xc5\xa1alies ekonomik\xc4\x85, padaryti j\xc4\x85 ma\xc5\xbeiau priklausom\xc4\x85 nuo naftos eksporto. Kitas Mohamedo projektas \xe2\x80\x9eNEOM\xe2\x80\x9c numat\xc4\x97 verslo ir pramon\xc4\x97s zonos, vertos 500 mlrd. JAV doleri\xc5\xb3, suk\xc5\xabrim\xc4\x85 Saudo Arabijos \xc5\xa1iaur\xc4\x97s vakaruose tarp Jordanijos ir Egipto. Mohamedas \xc4\xafgyvendino kai kurias socialines reformas, tarp kuri\xc5\xb3 \xe2\x80\x93 nuo 2018 m. leidimas moterims vairuoti ir leidimas rodyti filmus vie\xc5\xa1uosiuose kino teatruose. \xc5\xbdiniasklaidoje Mohamedas tapo da\xc5\xbenai minimas vien inicialais M.B.S. arba MBS. Jo \xc4\xaftaka \xc5\xa1alyje augo ir 2017 m. bir\xc5\xbeel\xc4\xaf karalius Salmanas patvirtino j\xc4\xaf kronprincu vietoj pusbrolio Mohamedo bin Najefo. Tikima j\xc4\xaf reik\xc5\xa1mingai prisid\xc4\x97jus prie tuo pat metu kartu su Egiptu, JAE ir Bahreinu paskelbtos Kataro blokados. 2017 m. rugs\xc4\x97j\xc4\xaf, M.B.S. nurodymu, suimti daugiau nei 20 j\xc4\xaf kritikavusi\xc5\xb3 visuomen\xc4\x97s veik\xc4\x97j\xc5\xb3, kaltinant juos tarnavimu u\xc5\xbesienio j\xc4\x97goms kaip Musulmon\xc5\xb3 brolija ir Kataras. Po keli\xc5\xb3 m\xc4\x97nesi\xc5\xb3, jis su\xc4\x97m\xc4\x97 11 princ\xc5\xb3, 4 ministrus ir de\xc5\xa1imtis kit\xc5\xb3 buvusi\xc5\xb3 valdinink\xc5\xb3, es\xc4\x85 kovos su korupcija vardan._NEWLINE_Vie\xc5\xa1\xc4\x85ja nuomone, Mohamedas tapo faktiniu Saudo Arabijos valdytoju. 2017 m. lapkrit\xc4\xaf, Libano ministras pirmininkas Saadas Hariris buvo sulaikytas Saudo Arabijoje ir per vietos TV perskait\xc4\x97 savo atsistatydinimo parei\xc5\xa1kim\xc4\x85, manoma, priverstas M.B.S., kuris buvo nepatenkintas jo bendradarbiavimu su Irano remiama \xe2\x80\x9eHezbollah\xe2\x80\x9c organizacija. Saudo Arabija ir Mohamedas sulauk\xc4\x97 tarptautin\xc4\x97s kritikos d\xc4\x97l karo veiksm\xc5\xb3 Jemene, kurie prived\xc4\x97 \xc5\xa1i\xc4\x85 \xc5\xa1al\xc4\xaf prie humanitarin\xc4\x97s katastrofos. 2018 m. rugpj\xc5\xabt\xc4\xaf Saudo Arabija sustabd\xc4\x97 naujus prekybinius ry\xc5\xa1ius su Kanada ir pareikalavo ambasadoriaus i\xc5\xa1vykti po to, kai Kanada paragino paleisti sulaikytus visuomen\xc4\x97s ir moter\xc5\xb3 teisi\xc5\xb3 aktyvistus. 2018 m. spalio 2 d. Stambule dingo emigrav\xc4\x99s \xc4\xaf JAV \xc5\xbeurnalistas D\xc5\xbeamalas Cha\xc5\xa1ogis. Turkijai paskelbus, kad turi \xc4\xafrodym\xc5\xb3, kad jis buvo nu\xc5\xbeudytas i\xc5\xa1 Saudo Arabijos atvykusi\xc5\xb3 \xc5\xbeudik\xc5\xb3, kilo tarptautinis skandalas. Saudo Arabija po 18 dien\xc5\xb3 pripa\xc5\xbeino D\xc5\xbe. Cha\xc5\xa1ogio mirt\xc4\xaf jos konsulate Stambule, daugeliui \xc5\xbeiniasklaidos \xc5\xa1altini\xc5\xb3 keliant versijas, kad Mohamedas gal\xc4\x97jo b\xc5\xabti j\xc4\xaf kritikavusio \xc5\xbeurnalisto mirties u\xc5\xbesakovas.'